ऑस्ट्रेलिया-न्यूजीलैंड में रोचक जंग की उम्मीद  
ऑस्ट्रेलिया शुक्रवार को जब न्यूजीलैंड का सामना करने उतरेगी, तो उसकी इरादा पिछले मैच से सीख लेते हुए बेहतर प्रदर्शन करने का होगा।
कप्तान रिकी पोंटिंग की अगुआई वाली ऑस्ट्रेलियाई टीम यहां जामथा के विदर्भ क्रिकेट संघ स्टेडियम मैदान पर शुक्रवार को जब न्यूजीलैंड का सामना करने उतरेगी, तो उसकी इरादा पिछले मैच से सीख लेते हुए बेहतर प्रदर्शन करने का होगा।  न्यूजीलैंड ने अपने पहले मैच में चेन्नई में कीनिया को बेहद आसानी से हरा दिया था, जबकि दूसरी तरफ जिम्बाब्वे के खिलाफ शेन वाटसन के अलावा ऑस्ट्रेलिया के अन्य सभी बल्लेबाजों को खुलकर खेलने में दिक्कत हुई। पोंटिंग की टीम हालांकि 91 रन से जीत दर्ज करने में सफल रही।  पोंटिंग की टीम जहां बेहतर प्रदर्शन करने के लक्ष्य के साथ उतरेगी, तो वहीं डेनियल विटोरी की अगुआई वाली टीम का इरादा क्राइस्टचर्च में आए विध्वंसक भूकंप की बुरी यादों को पीछे छोड़कर इस मुश्किल मैच पर ध्यान केंद्रित करना होगा। इस भूकंप का न्यूजीलैंड की टीम पर भी असर पड़ा है, जो यहां बिना फिजियो और ट्रेनर के है।  फिजियो डेल शेकेल और ट्रेनर ब्रायन स्ट्रोनेच अपने-अपने प्रभावित परिवारों की देखभाल के लिए स्वदेश लौट गए हैं। न्यूजीलैंड क्रिकेट ने भारतीय क्रिकेट बोर्ड से एनसीए ट्रेनर पाल क्लोज को रिलीज करने का आग्रह किया, लेकिन बीसीसीआई ने उन्हें रिलीज नहीं किया।  टीम के सबसे सीनियर ऑलराउंडर स्काट स्टायरिस ने ट्विटर पर इसका खुलासा किया। स्टायरिस ने अपने ट्विटर एकाउंट पर लिखा, क्या कोई यहां भारत में किसी फिजियो को जानता है। दुर्भाग्य से बीसीसीआई ने हमें न्यूजीलैंड में जन्मे अपनी अकादमी के फिजियो की सेवा नहीं लेने दी, जबकि हमारे फिजियो और ट्रेनर अपने ध्वस्त हुए घरों की देखभाल के लिए क्राइस्टचर्च लौट चुके हैं।